**REGELVERK**

**FOR**

**DRIFTEN AV**

**BARNEHAGEN SMÅTROLL AS**

**§ 1**

**Forholdet til selskapets vedtekter.**

Innenfor rammen av selskapsvedtektene for Barnehagen Småtroll AS skal gjelde det regelverk som følger av bestemmelsene nedenfor.

**§ 2**

**Rammer for driften.**

Barnehagen skal drives i samsvar med lov om barnehager, forskrifter og retningslinjer som fastsettes av departementet og årsplan for barnehagen.

**§ 3**

**Nærmere om formålet for barnehagens drift.**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.

Barnehagen skal være nøytral i livssynsspørsmål.

**§ 4**

**Tildeling av plass.**

Barnehagens opptakskrets er Rana kommune.

Barnehagen er åpen for barn i alderen 0-6 år. Barn som er tildelt plass, får som utgangspunkt beholde plassen til utgangen av barnehageåret det år barnet fyller seks år. Unntak kan bl. a. tenkes i tilfeller hvor avtalen om barnehageplass er misligholdt.

Følgende kriterier i prioritert rekkefølge gjelder innenfor opptakskretsen:

1. I hht. barnehagelovens § 13 har barn med nedsatt funksjonsevne og barn som det er fattet vedtak om etter lov om barneverntjenester §§ 4-12
og 4-4, 2. og 4. ledd, rett til prioritet ved opptak i barnehage.
2. Barn av førskolelærere som ble ansatt med tilbud om barnehageplass.
3. Barn av organiserte i eierforeningene ved Rana Blad og Nasjonalbiblioteket, avd. Rana går foran barn av ikke-organiserte.
4. Personalets barn.
5. Søsken av barn som har plass i barnehagen.
6. De barna på venteliste som er tildelt 20, 40 eller 50 av uttaksnemnda.
7. Interne overflyttinger.
8. Venteliste.

Se utdyping av opptakskriteriene i ”Prosedyre for opptak av barn”.

**§ 5**

**Søknadsfrist for barnehageplass.**

Alle barnehager i Rana kommune er med i et felles opptakssystem av barn i regi av kommunen. Søknadsfrist for hovedopptak av nye barn er 1. april, men det tas inn nye barn hele året etter hvert som det blir ledige plasser.

**§ 6**

**Innskudd og foreldrebetaling.**

Foreldre og foresatte som får tildelt plass for sine barn må betale et innskudd før plassen tas i bruk. Innskuddets størrelse fastsettes av styret. Det beregnes fullt innskudd uavhengig av hvorvidt det benyttes heltids- eller deltidsplass. Innskuddet tilbakebetales senest to måneder etter at plassen er sagt opp.

De som får tildelt plass i barnehagen må betale månedlig foreldrebetaling i hht. Statens gjeldende regler for makspris. Barnehagen har en betalingsfri måned (juli).

Søskenmoderasjon er i hht. Rana kommunes satser. Det gjøres oppmerksom på at søsken må ha samme folkeregistrerte adresse for å få søskenmoderasjon.

Manglende innskudd/foreldrebetaling fører automatisk til tap av tildelt plass.

**§ 7**

**Dugnadsplikt.**

Foreldre med barn i barnehagen plikter å delta med minst 4 timer dugnad pr. kalenderår.

Styret vedtar regler for dugnad og fastsetter timepris for hver manglende dugnadstime

**§ 8**

**Oppsigelse av barnehageplass.**

Oppsigelse av plass skal foregå via Rana Kommune sin nettportal for foresatte med minst en måneds varsel. Styret kan i særlige tilfeller unnvike fra enmåneders-regelen. Oppsigelsesdato er den 1. i hver måned. Plassen kan ikke sies opp mellom 1. april og 1. august.

**§ 9**

**Åpningstid/ferie.**

Barnehagen har åpent fra kl. 06.45 til kl. 16.45.

Åpningstiden kan utvides av styret når spesielle tilfeller tilsier det.

I likhet med kommunale barnehager holder barnehagen stengt julaften og nyttårsaften. Onsdag før skjærtorsdag stenger vi kl. 12.00.

Barnehagen begynner nytt år rundt 20. august etter sommerferien.

Det er fem planleggingsdager i året. I tillegg til planleggingsdagene må barnet ha ferie i tre uker, hvorav minst 14 dager sammenhengende i løpet av barnehageåret.

Barnehagen skal ha beskjed om planlagt ferie senest 15. april og eventuelt avvik umiddelbart etter 1. mai.

**§ 10**

**Helsekontroll.**

Før et barn begynner i barnehagen skal det legges frem erklæring om barnets helse.

Dersom barnet har møtt til de ordinære undersøkelsene ved den helsestasjonen barnet sokner til, kan slik erklæring gis av foresatte på skjema fastsatt av Helsedirektoratet.

Barnehagens personale har plikt til å gjennomgå tuberkulosekontroll i henhold til gjeldende regelverk.

Det nærmeste tilsyn med helsetiltak i barnehagen føres av den kommunale helsemyndighet.

**§ 11**

**Politiattest.**

Den som skal arbeide i barnehagen må legge frem tilfredsstillende politiattest.

Attesten skal vise om vedkommende er siktet, tiltalt eller dømt for seksuelle overgrep mot barn. Personer som er dømt for seksuelle overgrep mot barn er utelukket fra arbeid i barnehagen. Barnehagen kan kreve politiattest etter

1. ledd også for andre personer som regelmessig oppholder seg i barnehagen.

**§ 12**

**Leke- og oppholdsareal.**

Barnehagen er godkjent med 371,8 m2 leke- og oppholdsareal.

Vi forholder oss til Rana kommunes normer for arealutnytting som er 5,2 m2 pr. barn under 3 år og 4 m2 for barn over 3 år.

**§ 13.**

**Barnehagens styre og samarbeidsutvalg.**

13.1. Styrets arbeidsmåte.

 Styret er ansvarlig for:

* Barnehagens økonomi og bemanning
* Fastsetting av barnehagens budsjett
* Personalpolitiske retningslinjer
* Regnskap og årsmelding
* Driften av barnehagen i hht. gjeldende lover og forskrifter

Styret har for øvrig det ansvar som ellers måtte følge av aksjelovens regler.

Styret skal minimum avholde fire møter pr. år.

**\*\*\*\***

Daglig leder i barnehagen har møteplikt, tale- og forslagsrett i styret, men ikke stemmerett. Daglig leder fungerer som sekretær, og står for utadrettede oppgaver som f. eks. ansettelser og opptak av barn.

13.2. Samarbeidsutvalg.

 Det velges også et samarbeidsutvalg som består av seks personer. To
 foreldrerepresentanter, to ansatterepresentanter og to representanter fra
 eierne. Daglig leder har møteplikt, tale- og forslagsrett, men ikke
 stemmerett i samarbeidsutvalget. Samarbeidsutvalget konstituerer seg
 selv. Eierrepresentantene (en fra hver bedrift) i samarbeidsutvalget skal
 rekrutteres fra styret. Samarbeidsutvalget skal ha et særlig ansvar for
 barnehagens indre forhold. Indre forhold knytter seg først og fremst til
 barnas og de voksnes liv i barnehagen, så som planer for virksomheten,
 bruk av lokalene og uteområder, tilstelninger, utflukter, dugnader og
 lignende.

 Samarbeidsutvalget avholder 1-2 møter pr. år. Som samarbeidsutvalgets
 vedtak gjelder det som flertallet av de møtende har stemt for. Ved
 stemmelikhet gjelder det som lederen har stemt for. Er lederen ikke til
 stede, gjelder det som møtelederen har stemt for.

**§ 14**

**Foreldremøter.**

Foreldremøter avholdes en til to ganger i året. Pedagogisk leder skal en til to ganger i året innkalle de enkelte foreldre/foresatte til foreldresamtaler.

**§ 15**

**Daglig leder.**

Daglig leder skal ha utdanning som barnehagelærer eller annen høgskoleutdanning som gir barnefaglig og pedagogisk kompentanse. Vedkommende har det administrative, pedagogiske og personalmessige ansvar for drift av barnehagen.

**§ 16**

**Bruk av barnehagelokalene.**

Styret avgjør i samråd med daglig leder hvorvidt og eventuelt når barnehagelokalene kan benyttes til andre formål utenom barnehagens åpningstider.

**§ 17**

**Taushetsplikt.**

For medlemmer av styret og samarbeidsutvalget, samt barnehagens ansatte gjelder reglene om taushetsplikt i forvaltningslovens § 13 og 13 a-f tilsvarende.

**§ 18**

**Internkontroll.**

Barnehagen har utviklet et kvalitetssikringssystem som omfatter:

* Opptak av barn
* Økonomi
* HMS
* Det pedagogiske arbeid med barna

**§ 19**

**Endring av regelverket.**

Endring av regelverket krever generalforsamlingens godkjennelse.